khistorydata/jeongjo-sjw-relations huggingface dataset:
정조 6년
壬寅四月十二日辰時。上御誠正閣。晝講入侍。審覈使同爲入侍時。特進官鄭好仁。同知事蔡弘履。參贊官林錫喆。侍讀官洪文泳。檢討官尹㬦。假注書趙衍德。記注官金健修金鳳顯。宗臣鶴林君焴。武臣行副護軍高信謙。審覈使金履禧。以次進伏訖。上讀前受音訖。文泳進讀孟子第二卷。自孟子去齊。至子爲長者慮章訖。上讀新受音訖。文泳曰。此章孟子之去齊宿晝。出於不得已。而爲王留行之客。不將王命而來。私自留行。以此觀之。齊王之待賢。不及於魯繆公。齊臣之愛君。不及於泄柳申詳。好賢而不知用賢之道。愛賢而不知尊賢之禮。君臣上下。不盡誠禮。而只要留賢之名。則孟子豈能安其身而留其行乎。終使孟子去齊。而不得行行王之志。此固千古志士之恨。而後來人辟。不識賢者進退。大關於世道汚隆。而堯舜之治。謂不可企及。孔孟之道。謂之高遠難行。初無尊賢樂道。講明治謨之心。雖有賢者。終不能用。故百世之下。不復見三代之治者。良以此也。此等處。伏乞深加省勉焉。上曰。所陳。好矣。㬦曰。上番旣以待賢之義陳白。賢者原無自來之道。在昔傅說。困於版築。呂尙隱於釣屠。若無高宗之旁求。文王之卜獵。則惟彼兩賢。安得以需世乎。亶由於在上之人君。至誠側席。至感於夢卜。今之時誰云叔季。草澤巖穴之間。安知無潛光晦跡。人不及知者乎。聖明在上。每以求賢一念。寤寐不懈。則自有同聲相應。同氣相求之理。益加聖念。區區之望也。上曰。好矣。上曰。經筵特進官。各陳文義。弘履曰。爲王留行者。雖有好賢之心。不知待賢之禮。故孟子臥而不應。而以繆公待子思之事諭之。孟子自處。不下子思。意或人之爲我謀。不及繆公。則似不必出晝而留宿。但聖人之心。不以無道。必天下棄之。故猶有庶幾改之望。齊王好賢。不及繆公之誠意。終不能行王政於齊。易曰。鳴鶴在陰。其子和之者。言君臣誠意之交感也。於此留念伏望焉。上曰。好矣。好仁曰。孟子之三宿出晝。欲觀齊王之誠意。而終無挽行之事。故不得已去齊。此豈本意也哉。大抵用賢之方。先在於待賢之道。伏願此等處省察焉。上曰。好矣。參贊亦陳文義。錫喆曰。玉堂經筵。旣陳文義。別無仰陳矣。上曰。孟子去齊。王旣不留。而客自擅留。則孟子之答以如此者。誠是當然底道理。而其於去就之際。抑有聖意之可觀歟。文泳曰。客雖未知何人。而有不然者。如欲留行。道達王前。當以王命來留。而以己意擅欲挽留賢者之去者。全失待賢之禮。此孟子所以不應也。上曰。孟子居賓師之位。以行道自任。而齊王終不能用之。故今於出晝。隱几而對者。抑有未安底意耶。文泳曰。客之所以爲謀者。不及於繆公之留子思。故有先絶長者之訓。隱几而臥。示之以嚴斥也。上曰。自止內偏少。別無可問文義矣。命講筵先退。上謂履禧曰。海儒九人中罪狀。當有分等區別。御史所見。何如。履禧曰。亨夏之凶肚逆腸。斷案已著。罪合萬戮。而尙逭王章。可謂失刑之大矣。其外諸罪人。同謀情節。亦旣綻露。則雖以我聖上鎭安之意。有難容貸。卽令照律嚴繩。宜矣。上曰。三人中首犯者。誰也。履禧曰。閔陽復爲罪魁。而尹任鼎割張講錄。末乃還付。是爲第二。申俔祖往見德相。責出路費於書院。罪居第三矣。上曰。六人中。無文年老者。誰也。履禧曰。安如岱申承祖等矣。命書傳敎曰。申亨夏外。勿令發捕而有旨未祗受前。已有捉囚者云。然則滯囚可悶。在囚九人中六人。與亨夏同謀情節。皆已綻露。別無輕重之可言。而安如岱如岳如海申承祖大容。或是無識之人。或是年老之人。餘亦不過拘於親私。未卽告官之致。竝放送。待用刑。令道臣嚴刑懲勵。其中閔陽復。情跡較重。定配外。此三人亦無更問之端。竝放送。而至於尹任鼎。始以何心。割張於講錄。末乃怯於恐喝。急急還付。情狀極爲痛駭。待用刑捉來。嚴刑懲勵事下諭于本道監司處。上曰。海西亦有偏論乎。履禧曰。果有偏論。而其害甚不少矣。命退。諸臣以次退出。
정조 6년
行都承旨嚴璹藥院直。左承旨徐有防坐直。右承旨李亨元坐。左副承旨金宇鎭坐。右副承旨徐鼎修內閣進。同副承旨林錫喆坐直。注書趙興鎭仕李祖承病。假注書趙衍德仕直。事變假注書李顯道仕。
정조 6년
以十八日專經武臣殿講。取稟。傳于李亨元曰。爲之。
정조 6년
傳于李亨元曰。左承旨入侍。
정조 6년
傳于徐有防曰。發遣吏郞。明日受香所諸執事。淸齋與否。摘奸以來。
정조 6년
以開城留守軍餉各穀折半加分事狀啓。傳于李亨元曰。依狀請施行事。回諭。
정조 6년
以南部居李大震上言。傳于李亨元曰。此亦不必回啓。嚴覈決處事。判堂知悉。下刑曹。
정조 6년
以綾州居幼學李碩垕上言。傳于李亨元曰。刑判才經道伯。且帶訟官。明白決處事。分付。
정조 6년
以通川居良人李斗仁上言。傳于李亨元曰。事非四件。雖不循例啓下。儘爲是也。以一村女。捐財千金。救我一邑濱死之氓。不但誠足可尙而已。朝廷之所恝然。而一女人能辦此擧。拯活或納粟之賞。自作旁照之端。然一人之言。有難取信。此上言。出給該曹。卽令行會本道。査探實蹟有無。使之草記論賞。
정조 6년
以洪州居烽燧軍金長碩上言。傳于李亨元曰。半折白紙。已違格式。下政院。自在違格之科。尙此留中。出於軫弊恤瘼之意。觀其上言內辭意。雖爲之切己之疾苦。可也。判堂曾已題給。必當稔知本事。此上言出給。使之各別明査決給。俾無更訴之弊。
정조 6년
備忘記。分遣摘奸。遍審四郊。今日雨澤。南道所得。比東西道優足。至于未申之交。而江以南則注灑不止云云。渴望之餘。民事萬幸。得雨形止狀聞。勿循前例。逐邑多寡。詳悉陳列以聞事。卽令廟堂分付畿伯處。近以錦伯嶺伯狀聞觀之。日前得雨。可知其邑各不同。今日之雨。比向日均沾與否。亦皆逐邑一一陳聞事。一體星火知委該道臣處。待快晴。各其邑宰。躬審田疇。目下農形。俾卽仔細論報。仍令三道道臣。枚擧狀聞之意。措辭申飭。而湖南海西雨澤及農形狀聞。近甚疎闊。亦自本司今日內關飭。
정조 6년
徐有防。以弘文館言啓曰。副校理李昌漢李宗燮。副修撰權以綱。旣有只推之命。竝卽牌招察任。何如。傳曰。允。
정조 6년
林錫喆。以禮曹言啓曰。卽接東關王廟守直官所報。則本廟正殿外。東北邊及東虹霓門內外斑子上。各有雨漏一處云。修改之節。不宜少緩。再明日行祭時。當爲兼告由修改。祝文中以此措辭添入。始役吉時。十五日辰時爲吉云。以此日時。進排擧行之意。分付該司及該營門。何如。傳曰。允。
정조 6년
李亨元。以司僕寺內乘。以一二提調意啓曰。內寺事。亦爲相考前例。指一稟處事。命下矣。內寺調馬。每朔官私調馬各三次。後苑調馬爲六次。而間多不行。漸至廢關。今若申明故規。參酌事勢。以初一十一二十一日。行官調馬。初五初十十五二十二十五三十日。行後苑調馬。初七十七二十七日。行私調馬。而後苑調馬。或有置之之命。則其日仍行私調習。官調馬私調馬。若値有故。則退日擧行。一朔調習。不失十二次之數。恪勤遵行。毋敢懈弛。則法是仍舊之制。馬有時習之效。自今朔。依此定式。而或有不準次數之弊。則當該內乘。草記論罪之意申飭。何如。傳曰。允。依此定式。此後本寺調馬日。以擧行之意。單子書入。依宣傳官廳習稟單子書入之例。而元定日。不得設行。則以不得擧行之意。亦爲單子書入。依各軍門習陣頉稟之例。可也。至於口傳微稟之規。除之。
정조 6년
林錫喆。以義禁府言啓曰。洪州牧使邊得讓。通津府使曺允彬等。令該府拿問處之事。傳旨。啓下矣。邊得讓曺允彬等。今方待命。卽爲拿囚之意。敢啓。傳曰。知道。
정조 6년
又以刑曹言啓曰。因順天居私奴快孫上言。判付內。古有要囚服念五六日之語焉。大抵殺獄。又非庶獄之比。當殺而生。無以償死者之命。宜生而殺。豈能洩生人之冤。昨春審理本獄案。反覆參考。至再至三。而事情疑亂。主客混糅。不但難以區別兺除良。道伯結語。刑官覆辭。皆請以中之傅生是如乎。有司曰宥。自上曰殺。寧有如許事面乎是旀。其中戒中。最是致疑之人。而前此業已決配是如爲有則。自朝家使之還囚成獄。殆近刻酷之政乙仍于。判付中。果令決放以中是置。觀此上言。致死人李陽宅妻許女事。誠足愍惻。旣聞之後。豈可膠守先入之見。不思所以償死慰冤之方是旀。況旀陽宅則被殺。許女則自裁。雖謂之以凶身一人。殺無辜二人。亦非虛語。刑判才按本道。必當稔知本事。伊時審理。亦出此重臣之手。更爲取閱文案。具由論理。草記稟處。至於許女事。無論本獄事之如此如彼。遐土村女。辦此貞節。大是激感處。實蹟有無。卽令該監司採取物情。參以己見。從速狀聞事。分付事。命下矣。臣於再昨冬審理時。略悉此獄顚末。以其一獄三正犯之大失獄體。有所臚列登聞。仰請以中之傅生。而大抵致死人口中瓜甲之無沙。頭髮網巾之如常。實爲毆打投水之明驗。然無冤錄中水深無沙之語。肚腹微脹之論。或可旁證於生前溺水。故引以爲說。而亦不敢自信。又以若歸之於被逐自溺。則世江爲首。戒中爲次。以中又其次。若歸之於毆打投水。則戒中爲首。以中爲從。世江爲證。反覆尾陳。以明以中之彼此間爲次爲從而已。未嘗竝與戒中。置之淸脫之科。而此亦一從文案上起疑說難。文案外許多委折。許氏之來訴。旣在於審理封啓之後。故初不及焉。政宜將此一番按査。使彼女人。無復餘憾。而緣臣還朝。未克遂意矣。蓋當初起鬧者。戒中也。同往林亭。持杖毆打者。戒中也。而世江再次之招。又不啻丁寧。則雖因決配。不之追理。若其種種可疑之端。臣之跋辭。有足按視。而第伏念前之所考。卽文案也。今之所考。亦文案也。文案外事情。未行査之前。莫重殺獄。有不敢以屍親鳴冤之言。遽捨舊議。便立新見。故判付之下。未能臆對。亟令時道臣。以此上言辭意。較諸前後文案。拈出疑端。盤問各人。親執詳査。論理啓聞後。更爲稟處。至於許氏之卓卓節義。臣在本營。便同目擊。爲復夫讎。一心如結。始也引刀而不殊。終焉絶穀而自劃。求之古烈婦。殆無以過之。南土民人莫不感歎。順天多士。至有呈單。則實蹟公議。亶合旌褒。而旣有該監司狀聞之命。待其來到。令該曹稟處。何如。傳曰。允。許女之事。卿旣目擊光景云爾。則不必遲待時伯之狀聞。況聞南土人民。無不稱歎。至有本府章甫呈單之擧。卽此一端。可驗輿論之純然。雖令時伯更探實跡。其言無以加此。以此以彼。旌褒一款。實屬不容已之擧焉。大抵遐土村女。必欲爲夫復讎。引刃剚頸之不足。終必絶粒而就盡。似此貞節。方之古烈婦。無所愧焉。順天許女。令該曹特爲旌閭。以示朝家尙風敎之意。
정조 6년
又以漢城府言啓曰。掩骼骨等事。着意擧行事。命下矣。臣卽令各部部官。詳爲搜訪。則東部十六處。西部二處。南部九十二處。北部八處。枚擧報來。故移文賑廳。空石及錢兩。依例出受。貿取布木白紙等物申飭該府官員。躬自看檢。一一照數深坎厚瘞。又使本府郞廳。摘奸之意。敢啓。傳曰。知道。若無別般察飭。難保其虛實不相蒙。然則導和之政。祗歸干和之擧。卿其着意檢督也。
정조 6년
禁府啓目。渭原前郡守李吉培。原情云云。問目內辭緣。泛稱遲晩。所當請刑是白乎矣。曾經宣傳官。勿爲請刑。旣有先朝受敎。議處。何如。判付啓。依允。
정조 6년
宣惠廳啓目。粘觀此京畿監司李亨逵狀啓。則今此洪州牧之不以實監色騎船。有此雇貰人代行。全不照察。以致生奸者。已極疎忽兺不喩。不問船主之有無。矧又稅穀之濫載。事之驚駭。莫此爲甚。不可不嚴飭。通津府使之常時不善檢飭之罪。在所難免。竝令該府。拿問處之。今此狀本中。不爲區別條列者。殊甚疎忽。當該道臣。推考警責。他餘穀物。令各該衙門稟處。何如。判付啓。依允。
정조 6년
壬寅四月十三日卯時。上御誠正閣。左承旨與檢校直閣入侍。左承旨徐有防。右副承旨徐鼎修。記事官趙興鎭。記注官金鳳顯。別兼春秋徐龍輔。以次進伏訖。上曰。今番之雨。得於旱餘。誠可幸也。而恐有不足之慮。有防等曰。今番之雨。冾得一犁。兩麥及秧板之沽乾者。可謂冾足。至於移秧。則節序差早。若於十餘日後。更得一霈。庶望豊登矣。上曰。此亦余之望。命退。承史以次退出。
정조 6년
行都承旨嚴璹藥院直。左承旨徐有防坐。右承旨李亨元坐直。左副承旨金宇鎭坐直。右副承旨徐鼎修內閣進。同副承旨林錫喆坐。注書趙興鎭仕李祖承病。假注書趙衍德仕直。事變假注書李顯道仕。
정조 6년
傳于徐有防曰。承旨分詣受香所。奉審摘奸以來。
정조 6년
傳于金宇鎭曰。奉審承旨入侍。
정조 6년
李亨元啓曰。禁衛大將李敬懋。御營大將李柱國。今方受香出去矣。所佩命召及李敬懋兼帶左捕將命召及大將牌傳令牌。來請還納。何以爲之。敢稟。傳曰。仍佩往來。還來間。各其都提調摠察。
정조 6년
又啓曰。左邊捕盜大將李敬懋。仍佩往來事。命下矣。在前如此之時。有他邊大將兼察之例。今番則何以爲之乎。敢稟。傳曰。右捕將兼察。牌招聽傳敎。
정조 6년
傳于金宇鎭曰。右承旨入侍。
정조 6년
以禮曹佐郞金夏璉。厚陵紅箭門奉審書啓。傳于金宇鎭曰。雖非永晷。三日足可往來。四日而復命。極爲駭緩。必是討食沿路。作弊列邑之致。該郞固當嚴處。而今番則參酌。此後另加嚴飭。
정조 6년
金宇鎭啓曰。再明日日次儒生殿講時。本館無主簡堂上。新除授大司成黃昇源。仍任單子。旣已啓下。卽爲牌招。何如。傳曰。允。
정조 6년
傳于李亨元曰。貢市堂上惠堂入侍。
정조 6년
李亨元啓曰。貢市堂上金華鎭徐有隣。宣惠廳堂上鄭民始。依下敎來待矣。傳曰。入侍。
정조 6년
李亨元。以兵曹言啓曰。依下敎。謹以姜鳳胤上言判付內辭緣。成出文蹟。揭板宣傳官廳壁之意。敢啓。傳曰。知道。
정조 6년
金宇鎭。以宣惠廳言啓曰。至於其人進排事。無價之役。許久擔當。渠輩受弊。不待詢瘼而知之。進排物種之價。今番則特令該廳。參考進排之數。優數劃給後。草記。此乃拔例之擧。後不必每每援例。竝以此意。曉諭貢人處事。命下矣。元定外。無價之進排。貢人輩應行之常例。而今此傳敎。寔出於軫恤之聖意。取考本廳前例。則從前因特敎別下者。或有劃給米三百石之時。或有劃給米七百石之時。參酌定數。有難自下擅便。何以爲之。敢稟。傳曰。今番從別下最多數。以七百石劃給。
정조 6년
壬寅四月十四日辰時。上御誠正閣。右承旨入侍時。右承旨李亨元。記事官趙興鎭。記注官金鳳顯徐龍輔。藥房提調金華鎭。醫官吳道炯。以次進伏訖。上曰。眼胞有小癤微痛。故意謂面瘇之或生。過數日終不差完。而非癤瘇。似是痰核。漸漸有盛大之慮。誠可悶也。華鎭曰。此不過皮膚間流注之痰。若付藥。則不日內似可消散矣。上命道炯曰。此等癤瘇。雖非瘇醫。似可知之。付之何藥則爲好耶。道炯曰。黑膏藥付之。則不日內似可消矣。上曰。鐵甕山城。爲日後緩急之地。城郭軍機何如耶。亨元曰。以形止局勢論之。則國中之第一。四面皆山。山外大川。周廻重重疊疊。可謂一夫當關。萬夫莫開之地。城內甚平鋪廣闊。雖萬餘戶。足可容接居生。而近年以來。次次流亡。以臣待罪時所見言之。未滿千戶。至於軍機。雖年年修緝。藏置一處。不過一年內一二次點大而已。年久堆積。故弓矢似不可用之矣。華鎭曰。臣待罪本道監司時。亦見本府城址矣。外固內平。自外望見。則鐵甕山城之名。果不虛得矣。軍機則非但寧邊一邑。八道同然矣。上曰。奉審承旨入侍。有防進伏。上曰。各處奉審無頉乎。有防曰。臣敬奉聖敎。馳往宗廟東南廟奉審。則無頉。祭物祭器諸執事。皆無頉矣。命退。諸臣以次退出。
정조 6년
壬寅四月十四日未時。上御誠正閣。左承旨入侍時。左承旨徐有防。假注書趙衍德。記注官金鳳顯。別兼春秋李集斗。以次進伏訖。上曰。一直提學與南公轍入侍事。分付。賤臣承命出。與沈念祖南公轍偕入進伏。命公轍。進讀雷淵集御製序。讀訖。上曰。蒐輯行錄。以成附錄則。好矣。念祖曰。聖敎。誠。宜矣。上曰。奉朝賀今已延諡乎。公轍曰。姑未擧行矣。命念祖公轍先退。上曰。惠堂及貢市堂上入侍。賤臣承命出。與金華鎭鄭民始徐有隣偕入進伏。上曰。在前藥房直宿時。其人之別給貢價者。亦有前例乎。民始曰。其規不一。或有三百石百石劃給之事矣。上曰。今番其人之無價進排。貽弊不些。卿等出去。招問貢人。從優題給。以草記擧行。可也。上曰。應貢進排之價。數至幾何。民始曰。惠廳所給米。過萬餘石矣。華鎭曰。戶曹所給錢。至六千兩矣。命書傳敎曰。昨秋以此事。有所申飭。而其後弊端。安保其快祛。藥院直宿諸處。進排貢人等處。弊瘼有無。詳細詢問後。草記。提調旣兼貢市堂上。卽爲進詣本司擧行。至於其人進排事。無價之役。許久擔當。渠輩受弊。不待詢瘼而知之。進排物種之價。今番則特令該廳。參考進排之數。優數劃給後。草記。此乃拔例之擧。後不必每每援例。竝以此意。曉諭該貢人處。上曰。明日次對。依例來會乎。有防曰。以國忌齋日。將欲頉稟云矣。命書傳敎曰。雖値齋日。有下敎事。明日次對。依例來會。有防曰。今十八日武臣殿講處所。以何處爲之乎。命書傳敎曰。十八日親臨專經武臣殿講處所。以涵仁亭爲之。命退。諸臣以次退出。
정조 6년
行都承旨嚴璹藥院直。左承旨徐有防坐。右承旨李亨元坐直。左副承旨金宇鎭坐。右副承旨徐鼎修內閣進。同副承旨林錫喆坐直。注書趙興鎭仕直李祖承病。假注書趙衍德藥院直。事變假注書李顯道仕。
정조 6년
林錫喆啓曰。明日日次儒生殿講時。太學及四學掌色備員押班事。旣有下敎。而書啓單子。連爲催促。尙不來呈。事甚未安。大司成黃昇源推考警責。何如。傳曰。允。此亦紀綱所在。使之卽刻修整入啓。朝筵下敎之後。今已侵夜。尙不修整。寧有如許國體。政院各別催促。更或遲滯。大司成直捧拿問傳旨。
정조 6년
傳于李亨元曰。大臣備局堂上引見。
정조 6년
備忘記曰。觀此咸鏡監司狀啓。德源府被燒民戶。至於八十餘戶之多。昨年本道穡事。未免失稔。窮春民産。想已懸磬。除此又有燒燼之災。唉彼顑頷。何以聊生。言念及此。食息未安。若無別般賙救之政。小則流離之他。大則塡于溝壑。此誠勢使之然。卽令廟堂三懸鈴行會該監司處。被燒民戶恤典。參考年前咸興已例題給。人命雖幸免於焦爛。而失所之民。甁罌虛而杼軸空矣。逋穀何以辦納。身布何以責出。所已施於東民者。可不施於北民乎。全家被燒之類。新舊逋停退。當年條身布蠲減。下此之類。新逋及身布停退。仍令道臣體朝家愍念之意申飭邑宰。悉心撫摩。期於從速奠接。而斫給材木之際。易致有名無實。來頭勤慢。當有考察之擧。竝以此意。申諭邑宰事。一體分付。
정조 6년
金宇鎭。以吏曹言啓曰。本曹郞官。今當差出。而前望中無故之人。只有二人。以二望擬入之意。敢啓。傳曰。知道。
정조 6년
有政。吏批。判書李命植式暇。參判鄭一祥進。參議未差。左承旨徐有防進。吏批啓曰。判書李命植式暇。參議未差。小臣獨政未安。何以爲之。敢稟。傳曰。仍爲之。以金載瓚爲吏曹正郞。金魯淳爲敦寧都正。李秀夏爲兵曹佐郞。金東鎭爲工曹佐郞。李英遠爲監察。金相龜爲安城郡守。
정조 6년
兵批。判書李性源進。參判蔡弘履病。參議李養鼎入直進。參知柳誼病。左副承旨金宇鎭進。以鄭好仁爲知事。西春君爗爲都摠管。李奭培爲都事。李檏爲洪忠監營中軍。安原權管單崔九仁。乾原權管單朴鵬雲。司直金履素趙時偉。司果徐有成。
정조 6년
林錫喆啓曰。吏曹正郞金載瓚。旣在闕中。不爲肅謝。直爲出去。事甚未安。推考警責。何如。傳曰。允。
정조 6년
傳于林錫喆曰。此等事。政院何不申飭乎。遲滯委折。大司成處問啓。
정조 6년
林錫喆啓曰。此等事。政院何不申飭乎。遲滯委折。大司成處。問啓事。命下矣。問于大司成黃昇源。則以爲。臣伏承下敎。馳入泮宮。催促館學掌色擧案。則謂以館學齋任中。有頉者甚多。塡補之際。自致遲延。終日催促。初昏時。館學擧案始畢到。故修正以入。而申飭之下。臣不能檢飭諸生。致勤問啓之命。不勝惶隕震越。莫知所對云矣。敢啓。傳曰。知道。
정조 6년
又以刑曹言啓曰。因綾州幼學李碩垕上言。刑判才經道伯。且帶訟官。明白處決事。命下矣。取考上言內辭緣。則其一。本州文窠換定之後。經二十四年。易二十餘官。新舊刷價。都出民結。迎送相續。不能支堪。請文窠依前移送於他邑事也。其一。本邑民僅四千戶。穀爲十萬石。穀多民少。百弊俱興。請移送穀少邑事也。臣待罪湖南時。熟知本州之如許弊端。文窠移定之後。遞易相仍。民斂頻數者。果如所訴。闔境之願。惟在還作蔭窠。而事係官制變通。臣不敢指的仰對。令該曹稟處。至於還穀事。十萬包云云。雖是爽實。京外穀摠。幾至五萬。而盡分者過半。穀多民少。誠甚切悶。臣於按道時。原還則轉移。營穀則發賣。而便同勺水車薪。一年二年。勢必自如。向因本道監司疏陳。穀多邑弊瘼。以移轉或換錄之意。自備局覆啓蒙允。發關知委矣。綾州民訴。際此適至。綾是穀多中一邑。依前關從長變通後。枚報備局之意。更爲。分付。何如。傳曰。文無定窠。武蔭元定窠。亦有差遣之時。而未嘗謂以違式。則惟今綾邑一倅之還作蔭窠。實無所妨。何必更令覆處。依草記施行之意。分付該曹。穀多民少之處。勒分勒徵。便一虐政。才以推移換錄之意。知委該道。而難保其劃。卽盡革宿瘼。以此意更爲申飭。仍以擧行形止。使之條列啓聞。可也。
정조 6년
行都承旨嚴璹藥院進。左承旨徐有防坐。右承旨李亨元坐。左副承旨金宇鎭坐直。右副承旨徐鼎修內閣進。同副承旨林錫喆坐直。注書趙興鎭藥院直李祖承病。假注書趙衍德仕直。事變假注書李顯道仕。
정조 6년
傳于林錫喆曰。左副承旨入侍。
정조 6년
以館學齋任殿講榜。傳于徐有防曰。通儒生二人。各給紙三卷筆五枝墨三笏。捧傳旨。
정조 6년
以日次儒生殿講榜。傳于徐有防曰。考例捧傳旨。
정조 6년
備忘記。通川被燒民戶。爲四十一戶。元賉典外。依博川例。計戶俵給折米之意。方令廟堂行會。卿其關飭邑宰。使之悉心賙恤。以爲從速結構奠接之地。洪川被燒民戶數。不及通川。而其在一視之澤。不可獨漏。亦依通川例施行。其餘各邑之數戶被燒。自有元恤典。今不竝施。卿須方便接濟。無至失所事回諭。仍令廟堂。依此備忘記。卽爲擧行。
정조 6년
李亨元。以兵曹言啓曰。專經武臣講官加抄啓人員。別單書入之意。敢啓。傳曰。知道。
정조 6년
又以御營廳言啓曰本廳哨官金成玉。受由下卿。過限不來。事關記律。汰去之意。敢啓。傳曰。允。
정조 6년
林錫喆。以義禁府言啓曰。中部都事權儐。南部奉事趙象存等。拿囚之意。敢啓。傳曰。捧供以聞。
정조 6년
又以義禁府言啓曰。安原前權管徐德獜。乾原前權管徐毅獜等。令該府處之事。傳旨。啓下矣。徐德獜徐毅獜等。時在任所云。依例發遣府羅將。交代後。竝拿來。何如。傳曰。允。
정조 6년
大司憲吳載純疏曰。伏以。臣於月前。濫叨本職。賓筵入侍之日。欲請反汗傳敎。而遽承飭敎。含默而退。壞損臺體。無餘地矣。雖有僚臺之請出。其於公議之嗤點。何哉。反顧恧蹙。如不自容。不意除命。適下於動駕試士之時。逃遁不得。冒沒承膺。而不可仍因蹲據也決矣。前後召命。只事違逋。益增臣罪。玆敢短章自列。略暴衷懇。伏乞聖慈。亟削臣職。仍治臣罪。以爲人臣溺職者之戒。臣雖不以臺職自處。而事在目下。玆敢附陳焉。卽伏見傳敎下者。有海西罪人申亨夏酌處之命。仍令審覈使。卽爲還朝。臣不勝驚惑憂慮之至。噫嘻。痛矣。德相之罪犯。實關宗社。海東含生之類。孰不欲沬血請討。而彼亨夏。敢生右袒之心。至有伸卞之計。義理之晦塞。人心之陷溺。胡至於斯。聞之髮豎。言之痛心。此莫非前後處分。過加涵貸。不逞之徒。煽動譸張。始自畿湖。今又出於海西。若不嚴懲熏染訛誤。不知幾亨夏接跡而起矣。臣未睹狀本。不知獄情之如何。而渠旣右袒德相。甘心伸卞。則其窮凶絶悖之罪。不可薄竄而止。況其情節未及究竅。徑先酌處。獄體未成。人心駭惑。臣謂特寢審竅使還朝之命。期於嚴覈得情。快施當律焉。臣無任屛營祈懇之至。答曰。省疏具悉。處分意在矣。
정조 6년
正言李羽晉疏曰。伏以。臣卽伏見備忘記下者。有海西罪人亨夏。定酌之命。臣竊不勝駭惋愕眙之至。惟彼德相之極惡大憝。凡有血氣之倫。孰不欲節解萬段。恥與之同戴一天。而亨賊獨何心腸。敢稱師生之誼。顯爲伸卞之計。至欲爲德相一死。噫嘻。痛矣。人心之陷溺。逆孽之跳踉。一至於此乎。夫以德相之久逭王章。而致有湖右之獄。湖獄之未鋤亂本。而又生海西之賊。奸萌日滋。亂孽潛長。而今日之失刑。又如前日之太寬。則從此凶醜之徒。益無所懲畏。將不知幾箇湖海之囚。接踵相仍。是豈辟以止刑期無之義哉。至於聖敎中。窩窟無𧏮。枝裔何論八字。則臣愚淺見。實所未曉德相之姑施薄竄。不過値藏刑之時。將以待用刑之日也。根柢之鋤。自有其日。則黨與之治。莫先於今。臣謂亟寢亨夏酌處之命。仍令嚴訊情節。窮竅指使。待德相伏法。而今施三尺之誅。以洩輿人之憤。斷不可已也。仍伏念。臣本以蟣蝨之賤。偏蒙天地之恩。以惟簡而特畀島邑。憫私情而旋命內移。母子完聚。闔門攢祝。惟有淸淚之被面耳。雖使肝腦塗地。不足少報涓埃。則燥濕夷險。何敢有計較之心乎。所以情急叩謝。誠切覲光。除旨之下。不遑言私。而第臣所叨之職。卽臣屢試之地也。顧其官則繩糾獻替。量其才則譾劣巽軟。從前僨誤非止一再。何敢以章皇一出。便爲仍因蹲冒之計哉。伏乞天地父母。特命鐫削臣職。俾臣奔走於百執事之末。以圖隨分陳力之效。不勝大願。臣無任激切屛營祈懇之至。省疏具悉。處分意在矣。
정조 6년
正言金孝眞疏曰。伏以。臣於昨夕。伏見備忘記下者。有海州牧囚推罪人申亨夏。姑爲遠配之命。臣未知此何獄體。當初道啓。今番査狀。臣未之得見獄事。本末無以詳知。而第以出於傳敎者觀之。亨夏旣以右袒德相。甘心一死。直招於平問之下。又以爲德相伸卞之意。箇箇納招。其他凶言。極其驚心。此是已結案之凶賊也。安有凶賊結案。而徑施酌處之典乎。夫德相。窩主也。餘黨。枝裔也。窩主之德相。尙逭典刑。故枝裔之諸凶。罔知懲畏。畿湖之群不逞。肆發凶言。海西之一怪鬼。抵死黨逆。前唱後應。必欲與朝廷之大義理。力戰而相抗如是。而殿下猶且容忍不斷。不亟破窩窟所在。而又以亨夏。看作枝裔。一經按査。便卽決折。然則春秋之法。奚爲曰先治黨與乎。噫。涓涓不塞。其終也滔天。炎炎不滅。其末也燎原。前之畿湖。今也海西。情節畢露。根因有自。不但涓涓炎炎而止。而聖意惟在靜鎭。獄事務欲收殺。去年今歲。參覈相繼。人心世道。壞亂益甚。噫噫。此何事也。彼亨夏。不過鄕曲愚蠢之類耳。渠有何知覺。而挺身附凶。攘臂護逆。若是其無忌憚。此必有主張而指使者在耳。審覈使之狀請究問。甚是得體。而殿下特以藏刑之時。遽施平反之政。聖敎有曰。來頭設有暗謀之滋長者。隨現査治。不過談笑間事也。大聖人處分。如臣愚昧。雖不敢仰窺。而與其暗謀之滋長。孰如暗謀之逆折。與其隨現而査治。孰如未現而自戢。臣恐殿下鎭靜之意。反爲姑息之歸。而終有違於古聖王刑期無刑之期也。臣謂亟寢海西囚推罪人亨夏發配之命。令王府。拿來嚴囚。待用刑。設鞫得情。施以黨逆之律。至於窩主之德相。亦依兩司所請。快施邦刑。有不可少緩也。仍此而臣益有所憂憤者。凶賊之窩窟未誅者。今有幾邪。鄭妻未誅而種下生種。龜柱未誅而節上生節。國榮德相未誅。而又有枝頭之生枝。危機禍兆。伏在幽暗。凶謀逆腸。一任闖發。如此而國何以爲國。人何以爲人。顧今邦畿久旱。民望如渴。行天討順人心。此其時也。伏願殿下。莫曰臣言之隨衆。廓揮乾斷。掃除凶穢。以爲目下消災之道焉。臣曾以臺銜。以不職之失。被譴罷之典。蔑效之地。不可冒膺耳。臣膈滯之疾。添患食傷。服藥叫苦。今已浹旬。束帶供職。其勢末由。曠日稽謝。爲罪亦大。伏乞聖慈。遞臣之職。勘臣之罪。以便調息。以昭法紀。千萬幸甚。臣無任屛營祈懇之至。省疏具悉。處分意在矣。
정조 6년
掌令權坪疏曰。伏以。臣於言責之任。豈有一分堪承之望。而除旨之下。義分是怵。冒沒出肅。連日登筵。而旣不能出一言論一事。以副一日之責。則自顧職名。固已萬萬愧恧。而且當傳啓姑停之時。未效沬血懲討之忱。忍與諸賊。尙戴一天。憂憤弸中。寧欲無生。昨伏見傳敎下者。有海州牧囚推罪人申亨夏。姑爲定配之命。臣惝怳憤惋。誠不料殿下處分之若是其乖當也。繡啓旣密。獄情且祕端緖情節。雖未詳知。而只以傳敎內辭意觀之。右袒德相。甘心一死。至有爲德相伸卞云爾者。實是前古所未有之凶逆也。論其負犯。非比於湖賊。究其心跡。有浮於德相。如此凶徒。王法之所不容。國人之所共誅。此而置之。法何以爲法。國何以爲國乎。噫。向來畿湖之賊。目下海西之逆。前後跳踉。無所忌憚。昨年今年。種下生種者。專由於窩主。自在天討不行之致。今此亨夏之逆節。箇箇自服。而不復究覈。罪止遠配。則從今以往。又不知幾箇亨夏。層生疊出。何樣禍機。伏在何地。以殿下好生之德。雖欲枉法而曲貸之。獨不念啓方來無窮之憂。廢從古不易之章乎。伏願殿下。廓揮乾斷。亟寢亨夏遠配之命。因令拿囚王府。待用刑設鞫嚴問。得以打破窩窟。快施王法。一以洩神人之憤。一以絶亂逆之種焉。臣旣見傳敎之後。當明目張膽。以陳必誅之義。而未及周施。因値日暮。聲罪之章。經宿來呈。臣之溺職之罪。於是益著矣。伏乞聖慈。亟遞臣所帶臺銜。因治臣罪。以安私分。以昭法紀。千萬幸甚。臣無任屛營祈懇之至。省疏具悉。處分意在矣。
정조 6년
壬寅四月十六日辰時。上御涵仁亭。日次儒生殿講入侍時。行都承旨嚴璹。左承旨徐有防。右承旨李亨元。左副承旨金宇鎭。右副承旨徐鼎修。同副承旨林錫喆。記事官趙興鎭。假注書趙衍德。記注官金鳳顯。別兼春秋李集斗。以次入就庭。上曰。承史。除先四拜。陞殿。可也。璹等。以次進伏。引儀唱試官行禮。領議政徐命善。行吏曹判書李命植。參判鄭一祥。大司成黃昇源。兵曹參議李養鼎。正卽徐龍輔。副司果姜彝正等。率館學儒生掌色入就庭。引儀唱四拜禮。試官儒生行拜禮訖。有防曰。掌色中三人方有頉。不得進參矣。上曰。有何實故也。有防曰。朴宗雨有情勢。李輪祥有實病。徐澈修方在外云矣。上曰。昨日事。旣關紀綱。今此稱頉。亦甚駭然矣。命試官陞殿。命善等。以次進伏。上謂昇源曰。掌色體面。與凡儒有異。而無端稱頉。極涉怪訝。大司成若能董飭。寧有是也。命善曰。徐澈修初非在外。故臣方催促入來矣。上曰。徐澈修外。朴宗雨李輪祥。勿限年停擧。其代。卽令塡差。以爲應講。可也。命書榻敎曰。不押班色掌。勿限年停擧。昇源承命出。以李洛秀金明淳差出。命善曰。日間聖體。若何。上曰。一樣矣。成均館官員。跪進入門單子。宇鎭讀奏五十八人。上曰。今番應講儒生。可謂八道俱會矣。有防曰。然矣。上曰。講儒先爲應講齋任。伊後進講。可也。仍命開講。賤臣呼宋賢龜等名。以次進講。上曰。日次講與殿講有異。除註釋應講。可也。至柳等進講。上曰。爾等着意善誦。以得通栍。可也。等。以次居不。上曰。昨年日次講居首儒生崔鳳五賞格單子。尙未批下。蓋此講施賞。姑無定例。故尙此未施矣。命善曰。其施賞。惟在自上特敎矣。館學儒生講訖。上曰。館學齋任。當誦一經乎。命善曰。今番猝當講席。似難必誦矣。上謂昇源曰。此後齋任。勿爲數遞。另加董飭。七月日次講。能誦應講事知委。可也。命善曰。聖敎誠好。旣有飭敎。則齋任輩。當盡誦一經矣。仍命齋任進講。賤臣呼尹若烈名進講。上曰。善誦矣。命善曰。觀其爲人。極甚詳明。且奏對文義。頗爲有識矣。講訖。上曰。泮試一經講。旣係科制變通。故姑未定行。而至於日次講。齋任之押班應講。自是舊例。亦非創設。爾等必須善誦。來七月以爲進參。而如有不願者。則置之。可也。徐澈修等。以次進講。至李崑秀進講斯干章。上曰。善誦矣。命善曰。此儒非但能誦。製述亦實才矣。誦訖。又命誦抑戒章。上曰。誠實才矣。收栍告通。至朴南壽進講。上曰。講不成樣。有若弄戲者然。今於親臨試講。焉敢若是。極爲駭然矣。命書榻敎曰。幼學朴南壽。限五年停擧。至沈象奎進講。上曰。誦聲之洋洋。文義之敷陳。誠甚可嘉矣。命善曰。果是人才矣。講訖。收栍告通。通禮告禮畢。上曰。試官先退。榜目卽爲修呈。可也。命善等。以次退出。守禦使鄭民始啓曰。本廳新接處。不可不加建庫舍。而材瓦物力。容入不些。舊校書館。旣不得區處。廢置朽傷。將至空棄之境。而但毁撤家舍。近有筵稟申飭。故亦不敢擅毁。與其空棄不用。無寧移用於公廨之修補。臣意則以舊校書館。所用於本廳修補之役似好。故敢此仰達矣。上曰。依爲之。出擧條。命書榻敎曰。兵曹判書李性源推考。命退。諸臣以次退出。
정조 6년
壬寅四月十六日酉時。上御觀物軒。左副承旨入侍時左副承旨金宇鎭。記事官趙興鎭。兼春秋金鳳顯。別兼春秋李集斗。以次進伏訖。上曰。同副承旨檢校一直提學入侍。同副承旨林錫喆。檢校一直提學鄭民始進伏。上曰。一經講法。在多士可謂大有益矣。今番日次儒生殿講時見之。則李崑秀之講甚習。以此觀之。年少聰明儒生輩。一經講若瀜會貫通。則豈不大益乎。宇鎭曰。聖敎至當矣。老儒則聰明減衰。雖一經書。似難誦之。而年少之儒一經若誦習。則足爲一生需用之資矣。上曰。然矣。然矣。上曰。今番雨澤周洽云耶。宇鎭曰。以各道農形雨澤狀見之。雖有多寡之不適。足以解渴。且移秧尙遠。其間若甘霈。則雖大豐。可以期矣。命退。承史以次退出。
정조 6년
行都承旨嚴璹藥院直。左承旨徐有防坐。右承旨李亨元坐直。左副承旨金宇鎭坐。右副承旨趙鼎鎭坐。同副承旨林錫喆坐直。注書趙興鎭病李祖承仕直。假注書李敬行藥院直。事變假注書李顯道仕。
정조 6년
林錫喆啓曰。憲府連日監察茶時。事甚未安。除在外外。大司憲吳載純。掌令權坪卽爲牌招。何如。傳曰。允。
정조 6년
以二十一日。輪對。取稟。傳于徐有防曰。爲之。
정조 6년
徐有防啓曰。今日殿座時。承旨當爲備員。右副承旨徐鼎修不爲仕進。卽爲牌招。何如。傳曰。允。
정조 6년
傳于金宇鎭曰。右副見有實恙。許遞。前望單子入之。待下批牌招察任。
정조 6년
承旨前望單子入之。趙鼎鎭。落點。
정조 6년
傳于林錫喆曰。承旨房仍。
정조 6년
傳于徐有防曰。課講入侍。
정조 6년
以副校理李昌漢李宗燮。副修撰權以綱牌不進罷職傳旨。傳于徐有防曰。只推。
정조 6년
林錫喆。以弘文館言啓曰。副校理李昌漢。副修撰權以綱。旣有只推之命。卽爲牌招察任。何如。傳曰。允。
정조 6년
趙興鎭病。代以李敬行爲假注書。
정조 6년
以黃海監司李敬養。長淵反庫事啓本。傳于林錫喆曰。新倅到任。與差使員。反閱見在穀包。自是列邑通行之規。而海西一道外。但稱無頉。數爻皆無列錄登聞之擧。事甚班駁。是豈同文之義也。令廟堂。參考各道狀聞。就詳備之例。切一釐正。分付該道。使各準此修啓。
정조 6년
以全羅監司朴祐源啓本。罪人安有福到配事。傳于林錫喆曰。放送事。分付。
정조 6년
林錫喆。以義禁府言啓曰。平安監司徐浩修狀啓。據刑曹粘目內。委曲前僉使鄭興桓。移本府處之事。允下矣。鄭興桓。時在任所云。依例發遣府書吏。拿來。何如。傳曰。允。
정조 6년
又以義禁府言啓曰。時囚罪人宋達淵。照律公事判付內。此囚所照律太輕。卽其地徒配。李義存。議處公事判付內。金化倅。猶令徒配。此囚邑民之流亡。四倍於金化。厥數殆近千口。加一等勘律事。命下矣。宋達淵。卽其地江原道金化縣。徒三年定配。李義存。徒三年定配。加一等。慶尙道奉化縣。流二千里定配。而竝以判付內辭意。具罪目。依例發遣府羅將。押送于各其配所。何如。傳曰。如有功議。各減一等。
정조 6년
又以義禁府言啓曰。時囚罪人沈定鎭。議處公事判付內。以公罪照律。今日內放送後。草記事。命下矣。沈定鎭段。起訟之初。摘奸山形。事固當然。而營窆之時。親往葬所。大損體例。身爲訟官。處事之乖當。莫甚於此。罪取考律文。則大明律不應爲條有曰。凡不應得爲而爲之事理重者。杖八十云矣。沈定鎭。依判付杖八十。以公罪。收贖放送。何如。傳曰。如有功議。各減一等。
정조 6년
禁府啓目。向前沈定鎭。亦起訟之初。摘奸山形。事固當然。而營窆之時。親往葬所。大損體例。身爲訟官。處事乖當。莫甚於此。以此照律。何如。判付啓。滯囚宜恤兺除良。所坐直是微眚。以公罪照律。今日內放送後。草記爲良如敎。
정조 6년
又啓目。向前李義存。亦身爲守宰。歉歲窮民。不思接濟之策。以致流散之境者。數甚夥多。論其罪狀。極爲痛駭。以此照律。何如。判付啓。金化倅。猶令徒配。況旀此囚段。其矣邑民之流亡。四倍於金化。厥數殆近千口。加一等勘律爲良如敎。
정조 6년
又啓目。中部都事權儐。南部奉事趙象存等。原情云云。傳旨內辭緣。泛稱遲晩。刑推得情爲白乎旀。趙象存段。旣因公幹。自初五月至初十日。連往郊外。則懸燈時指揮與否。非渠所知。合有分揀之道。而臣府不敢擅便。上裁爲白乎旀。當該入直假官。指名現告。拿問處之。何如。判付啓。權儐乙良。除刑推議處爲旀。趙象存段。因公幹不在直次云爾是隱則。合有參酌之道。分揀放送爲旀。至於所謂假官。但守番所。渠何有知指名拿處事。置之爲良如敎。
정조 6년
又啓目。洪州牧使邊得讓原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。依允。
정조 6년
又啓目。通津府使曺允彬原情云云。傳旨內辭緣。泛稱遲晩。所當請刑是白乎矣。曾經都摠都事。勿爲請刑。旣有先朝受敎。議處。何如。判付啓。依允。
정조 6년
又啓目。金化前縣監宋達淵。矣流民之數。雖與淮陽。煞有多少之別是白乎乃。身爲守令。歉歲窮民。不善接濟。致有渙散之境。論其罪狀。極爲痛駭。以此照律罪。杖八十收贖。奪告身三等。私罪。奉敎。淮金之俗。素稱土着不固。聚散無常是如爲有乃。身爲邑宰。分憂一念。苟能慥慥不懈。則民人之流離之他。寧有不知不聞之理乎是旀。況旀本邑流民。至於二百餘口之多是隱。則開春以後。又何不報營請賑。或發倉付還。致有此無前繹騷之境是隱喩。此而歇治。來頭守宰之恝視民隱者。將無所懲畏。此囚所照律太輕。卽其地。徒配爲良如敎。
정조 6년
壬寅四月十七日卯時。上御暎花堂。抄啓文臣試講入侍時。左承旨徐有防。左副承旨金宇鎭。記事官趙興鎭。假注書趙衍德。記注官金鳳顯。別兼春秋李集斗。以次侍立。引儀唱試官講官行禮。試官一直提學沈念祖。二直提學鄭志儉。率講官李時秀等。入就位。引儀唱四拜禮。試官講官行拜禮訖。上曰。課講入侍。引儀不必盡數入參。此後依定式。只二員待令。可也。念祖等。以次進前。上曰。金載瓚。何不入來乎。念祖曰。方有情勢。以吏郞之姑未謝恩。不得進參。方來待闕外矣。上曰。先參講後謝恩事。分付。卽爲召入。賤臣承命出分付。上曰。訓御兩將入侍事。分付。賤臣承命出。與具善復李柱國偕入進伏。上曰。卿等。分兩庭試武藝可也。仍命開講。檢書官呼李時秀等名。進講孟子第五卷。上下詢文義。時秀對曰云云。念祖發問文義。時秀曰云云。文義見摛文院講義。講訖。收栍。至李錫夏進講。上曰。爾能善誦乎。錫夏誦奏。上曰。果善誦矣。有防曰。然矣。上曰。孟子畢秩後。當以詩傳繼講。以此知悉可也。上曰。金載瓚更加催促。卽爲參講事。分付。賤臣承命出。與載瓚偕入進伏。講訖。退出。上曰。右副承旨入侍。賤臣承命出。與徐鼎修偕入進伏。至李祖承進講。講訖。收栍告通。上曰。以講得通。今始初番乎。有防曰。然矣。上曰。誠善爲矣。講畢。命念祖等先退。上曰。試藝幾何爲之乎。善復曰。非久當畢試矣。上曰。今此試藝。卽春等矣。善復曰。然矣。試畢。命退。諸臣以次退出。
정조 6년
行都承旨嚴璹藥院直。左承旨徐有防病。右承旨李亨元坐。左副承旨金宇鎭坐。右副承旨趙鼎鎭坐直。同副承旨林錫喆坐直。注書趙興鎭病李祖承仕直。假注書李敬行藥院直。事變假注書李顯道仕。
정조 6년
林錫喆啓曰。憲府連日監察茶時。事甚未安。除在外外。大司憲吳載純。卽爲牌招。何如。傳曰。允。
정조 6년
傳于李亨元曰。兵曹堂上推考。
정조 6년
傳于李亨元曰。永宗僉使口傳差出。
정조 6년
兵曹口傳政事。以李延喆爲永宗僉使。
정조 6년
傳于金宇鎭曰。開城府狀啓。次對覆啓。再明日次對。進定於明日。
정조 6년
林錫喆啓曰。明日次對。兩司當爲進參。除在外疏批未下外。未肅拜呈告人員。竝待開門牌招。何如。傳曰。允。
정조 6년
以京畿監司李亨逵稅穀致敗狀啓。傳于林錫喆曰。國穀之式月臭載一款。姑舍是。身爲地方官。不能悉心護送。必於大風大雨之時。冒險發送者。萬萬無狀。此而尋常處之。來頭之弊。庸有極哉。該僉使。爲先罷黜。仍令該府。拿問嚴處。所謂稅穀。莫曰只係經用也。此乃吾民粒粒辛苦之物。則轉輸不審。投之水中。便作無用。豈非所謂暴殄天物者耶。此後更有此等狀聞。護送之地方官。檢飭之監司。俱有不用心之罪。隨現當各別處分。自備局。爲先行會諸道。拯米之弊。業已言之。實爲浦民難支之端。分俵之際。必須準斛量給之意。一體嚴飭。
정조 6년
以備忘記。傳于林錫喆曰。日前賓對。大臣以忠定公宣諡官事。有所陳白。而銓郞無故者。只是一人。不得已點下矣。然此郞官。在銓無一事修擧。創出無稽之例。望筒則抄刪。冒行蔑法之擧。齋宿則執頉。今於復授之後。汔不肅謝。事體所在。極涉殊常。然向遭憲箚。足爲情勢。名官之冒恥行公。亦關世道。吏曹正郞金載瓚汰去。前望單子入之。
정조 6년
以備忘記。傳于林錫喆曰。排設房司鑰未差之代。書房色司鑰汰去之代。司謁崔昌福除授。使之出代間兼察事。發牌申飭。
정조 6년
以備忘記。傳于林錫喆曰。大臣箚辭。實出重獄體之意。而姑此咨且。予意亦在於慮後弊焉。待時移送。直令置辟。多有便當之端。鞫囚之移囚捕廳。禁令昭在。有難破格。而至於捕廳囚之還囚捕廳。不但爲常有之事而已。逆獄罪囚。不自王府發捕者。皆屬捕廳囚繫。以此以彼。付之捕廳。政合事宜。捕廳移囚罪人權䎸。還囚該廳事。分付。
정조 6년
李亨元。以兵曹言啓曰。本曹佐郞曺喜有。屢次監軍。無一人捉納。其委折。令堂上。拿入取招以入事。命下矣。依傳敎。曺喜有。拿入嚴問取招。則所供內。自人定後至罷漏時。連爲巡邏。或有平民之執捉者。則自巡廳。自下處置。至於可以草記之類無之。故尙未捉得。而草記。自速罪戾。惶恐遲晩。納招之意。敢啓。傳曰。此招辭乎。傳唱乎。孰云柳誼之執法。此草記勿施。更爲捧供以聞。雖以近日摘奸現捉事言之。所謂曺喜有。受牌之後。鼾睡巡廳。聲徹戶外云。爾則自人定時至罷漏時。行巡之說。萬萬無狀。如渠饑蝨之類。尙敢粧撰乃爾。嚴棍取服。斷不容已。而時値藏棍。姑且參酌。若不以某月某日。自何更至何更。發巡之實狀。及故縱人姓名誰某。一一納招。則直當決棍。以此發問目嚴問草記。
정조 6년
又以兵曹言啓曰。本曹草記批旨內。此招辭乎。傳喝乎。孰云柳誼之執法。此草記勿施。更爲捧供以聞。雖以近日摘奸現捉事言之。所謂曺喜有。受牌之後。鼾睡巡廳。聲徹戶外云爾。則自人定時至罷漏時。行巡之說。萬萬無狀。如渠饑蝨之類。尙敢粧撰乃爾。嚴棍取服。斷不容已。而時値藏棍。姑且參酌。若不以某月某日。自何更至何更。發巡之實狀。及故縱人姓名誰某。一一納招。則直當決棍。以此發問目。嚴問草記事。命下矣。依傳敎。曺喜有。更爲拿入。嚴問取招。則所供內。今四月十五日。以腹空之致。飮酒睡至初更五點驚起發巡。前後只此夜入睡。而發巡事段。不能詳思。而二所則。監軍三次矣。初次則人定纔畢。自六曹前路壁洞壯洞諸處遍行。從夜晝介敦義門昭義門崇禮門。來于鍾樓。則或至五更。再次三次則。自鍾樓。見諸門。由夜晝介典洞。還至鍾樓。一所監軍數爻。未能詳記。而每自人定畢後。見東大門入東村。或見惠化門。皆從弘化門前路入丹鳳門前路。至曜金門外。每夜雖不如此。或至拱北門前。還至安國洞典洞向鍾樓。或聽打鍾聲。或聽呼罷漏聲。而到巡廳。每從東路爲始。歷訓諫院大廛洞者三次矣。日不記。栢洞前路。二次捉政院使令。而見所持分撥而面熟。的知爲政院使令。放送。而其使令姓名。不能知矣。平民則雖或路逢。問其居住。見其號牌。罷巡時。或懸罰或捽曳。牌冊則不爲置簿着署矣。前後監軍。一夜或逢一人或二人。而或數三夜不見一人矣。日不記。逢姓名不記玉堂使令一人。而見分撥巡廳下人。亦皆曰玉堂下人的實云。亦爲放送。政院玉堂使令之外。無縱送之人。更無可達之辭。惶恐遲晩。納供之意。敢啓。傳曰。知道。故縱之人。豈止使令三名而已。終始牢諱之狀。雖極駭痛。更令盤問。徒傷事面。今番特爲參酌。而院隷之持去小報。或可解放。館隷之不敢誰何。非渠蔑法之一端乎。此後另加小心。期於捉納事。嚴明分付後放送。每欲申飭而未果。渠雖癡懦徒知仕宦之爲好。而思親之心。秉彝同得。謂有七十老母。前後筵中。屢已奏對。而汔今幾年。終不歸覲問其委折。則輒以歸恐落仕云云。爲禦口之資。卽此一節。渠之人事。不足深責。明日納牌後。下去省覲之意。一體分付。可也。
정조 6년
又以兵曹言啓曰。慶熙宮衛將李樞厦。除授在外。過限未上來。依法典改差。何如。傳曰。允。
정조 6년
林錫喆。以承文院官員。以都提調意啓曰。院寫字官前御金泰義崔昌遠趙元魯洪喆運李時喆李擎國趙宗澤朴道洽白潤昌李裁鄭志仁金世澤崔天逵朴宗孝朴希聖金樂瑞。陞實代肄習。鄭源閔殷澈李東憲洪聖耆金學敬洪祥麟金建柱金尙麗李彬李善養洪必學韓守儉玄喜靜林相稷李觀河李時顯。依例陞補。付軍職冠帶常仕。童蒙李格趙夢成李觀恪趙仁順李元金完福趙明宅金得遂鄭景昌鄭聖得李德謙金貴大卞龍源彭喜孫宣再範吳始欣白弘奎金英福金禹聲。筆才頗有成就之望。屬于本院肄習。使之鍊業。何如。傳曰。允。
정조 6년
又以刑曹言啓曰罪人權䎸。還囚捕廳事。命下矣。依傳敎。罪人權䎸。卽爲移送捕廳之意。敢啓。傳曰。知道。
정조 6년
又以刑曹言啓曰。罪人權䎸。各別牢囚。待用刑。移送王府。以爲具格結案。快施邦刑之地事。命下矣。罪人權䎸。前已具枷杻牢囚而依傳敎。各別嚴飭。俾不至徑斃。待用刑移送王府之意。敢啓。傳曰。知道。
정조 6년
又以義禁府言啓曰。博川郡守李漢佐。拿囚之意。敢啓。傳曰。捧供以聞。
정조 6년
又以義禁府言啓曰。時囚罪人宋達淵。江原道金化縣。徒三年定配。李義存慶尙道奉化道流二千里定配。沈定鎭。杖八十以公罪收贖事。草記批旨內。如有功議。各減一等事。命下矣。宋達淵曾祖炳文。保社原從功臣。永安尉異姓四寸親云。功議各減一等。徒二年定配。李義存十二代祖溥。敵愾功臣慶平君五寸親云。功議各減一等。徒二年半定配。而沈定鎭。無功議云矣。敢啓。傳曰。知道。
정조 6년
領議政徐命善。左議政洪樂性。右議政李福源等箚曰。伏以。臣等卽伏見傳敎下者。有罪人權䎸。牢囚刑曹之命。臣等竊以爲不然也。日前賓筵。臣等以不可不一番鞫問之意。反復仰陳。雖未蒙許可之音。旣伏承移送之敎。故臣等姑且忍憤俟時。以爲稟請究竟之計矣。今乃不允該曹之啓。有此仍囚之命。夫用刑盤詰。今時不可。則牢囚犴狴。彼此何間。而但不道之罪。異於雜犯。署獄之體。輕於王府。何可以姑不設鞫之故。乃與輕囚混處。以致傷事面而乖國法也哉。尤況渠果誣人。則渠當服大逆之律。苟或不然。亦當因渠而覈得大逆之徒。以洩神人之憤。顧其關係。非比尋常。王府之處重囚。則自有其規。而至於署獄。淺露殊甚。防制不嚴。又安知無萬一意外之慮乎。伏乞聖明。更加三思。亟令王府。具格拿囚。以爲嚴懲討重獄體之道焉。取進止。答曰。省箚具悉。卿等之懇。一妖豎之移囚王府。非可持難者。而抑有咨且之端焉。王府事體。自別移囚而不問。不問而待時。恐爲後日之弊矣。至又軍兵露處圍守之勞。貢人許久供饋之苦。莫曰細節之細節。亦屬當念處。卿等若以署獄爲疎虞。則還付捕廳。嚴加牢囚。綽有可倣之例。方欲以此。分付矣。仍傳曰。此批答。遣史官傳諭于時任諸大臣。
정조 6년
敦寧都正金魯淳疏曰。伏以。臣於千萬夢想之外。忽伏承敦府除命。惝怳感激。罔知攸措。經年逖違之餘。曷敢不竭蹶趨詣。以伸叩謝之忱。而第臣本無敦寧。則揆以法例。在所當遞。伏乞聖明。亟命該曹。照例遞改。以存公格。以安私分。不勝幸甚云云。省疏具悉。疏辭下該曹稟處。
정조 6년
壬寅四月十八日辰時。上御涵仁亭。專經武臣殿講入侍時。行都承旨嚴璹。右承旨李亨元。左副承旨金宇鎭。右副承旨趙鼎鎭。同副承旨林錫喆。記事官李祖承。假注書李敬行。記注官金健修金鳳顯。以次入就庭。先行四拜禮訖。以次陞殿。試官兵曹判書李性源。咸春君李昌運。大司成黃昇源。宣傳官李儒敬。司僕正李時秀。修撰李顯模。率武臣入就庭。行四拜禮訖。以次陞殿。上曰。不待命官之入來。先爲開講。可也。祖承呼訓鍊院副正李元謙等名。以次進講。錫喆曰。假注書李敬行。告栍之際多有失措推考警責。何如。上曰。依爲之。出擧條。上曰。廳注書。姑爲退去。事變注書李顯道入侍事。分付。健修承命出傳。賤臣偕入進伏。敬行退出。少頃。命官行判中樞府事鄭弘淳。承牌入來。行四拜禮訖。仍爲陞殿考講。李民秀通。李奭培略。金處純李東憲粗。其餘十四人。皆居不。命宇鎭書傳敎曰。專經武臣應講者。率皆不能成樣。蓋因飭弛之致。不通人員。今番不可無別樣申飭。待就理勘律。竝令入直。各其直所能誦後。自兵曹。草記書訖。上曰。隨其能講。兵曹這卽草記。可也。又命書敦寧都正金魯淳疏批訖。通禮告禮畢。命退。諸臣以次退出。
정조 6년
壬寅四月十八日巳時。上御誠正閣。左副承旨入侍時。左副承旨金宇鎭。記事官李祖承。兼春秋金鳳顯。別兼春秋徐龍輔。以次進伏訖。上命書傳敎曰。日昨賓筵已諭矣。罪人權䎸之罪。可勝誅哉。自做罔測不道之言。欲售網打縉紳之計。若不亟擧肆市之典。不但無以鎭人心靖世道。在朝之人。皆將荷擔度日。靡所止泊。方來之憂。容有極哉。自聞初招。雖知其窮兇絶悖之說。節節誣罔。論以獄體。不可不直捧誣引之招於渠口。以是更令刑官。取服以來。今則事已究竟。而特因藏刑。姑不正法。若有徑斃之事。無以洩輿人之憤。嚴飭刑曹。各別牢囚。待用刑移送王府。以爲具格結案。快施邦刑之地。又命書傳敎曰。此重臣。昔在先朝。厚蒙恩眷。予所仰覩。每當耆堂登筵之時。未或不參。而近因篤老。未見於朝班久矣。今聞長逝。殊甚愴傷。故判敦寧李益炡家。致賻加數題給。賜祭。亦於襄前爲之之意。分付。又命書傳敎曰。觀此開留狀聞。被燒民家。若是夥然。本府以古都重地。朝家之撫摩。自有例焉。際此棲遑之時。寧忽奠接之方。卽令廟堂。元恤典外。蠲恤之政。別般講究。指一稟處。待下批仍卽行會守臣處。使之當日還營。而穀包則親執分給。家舍則助力結構。俾無一民之失所。畢奠接後。形止馳聞事。分付。上曰。兵曹堂上。如以捧拱。使之入侍。賤臣承命出。回奏曰。今方取招而姑未畢捧矣。上曰。然則催促捧拱。同爲入侍。賤臣承命出。回奏曰。拱辭今已畢捧。而該房承旨。俄有入侍之命。故方爲待令於閤外矣。何以爲之乎。上曰。同爲入侍。命書榻敎曰。軍士房承旨入侍。賤臣承命出。與右承旨李亨元。兵曹參知柳誼偕入進伏。上曰。拱辭持入乎。誼曰。持入矣。命誼讀奏訖。命宇鎭書判付。命亨元誼先退。又命書傳敎曰。永宗僉使。待下批。當日辭朝。仍命退。諸臣以次退出。
정조 6년
行都承旨嚴璹藥院直。左承旨徐有防病。右承旨李亨元坐直。左副承旨金宇鎭內閣進。右副承旨趙鼎鎭坐直。同副承旨林錫喆坐。注書趙興鎭病李祖承仕直。假注書李敬行藥院直。事變假注書李顯道仕。
정조 6년
傳于李亨元曰。大臣備局堂上引見
정조 6년
林錫喆啓曰。玉堂上下番俱空。事甚未安。削職之代。今日政差出。待下批牌招。推移入直。何如。傳曰。允。
정조 6년
傳于金宇鎭曰。懷德縣監。今日政差出。
정조 6년
有政。吏批。行判書李命植進。參判鄭一祥進。參議未差。同副承旨林錫喆進。以林蓍喆爲大司諫。柳翼之尹東晩爲掌令。鄭在信李延伋爲持平。徐秉德爲獻納。李時秀爲校理。李頤祥爲修撰。趙瑍爲敦寧都正。金亮材爲獻陵令。柳始聃爲引儀。尹擎柱爲典籍。尹孝寬爲兼春秋。申光祜爲懷德縣監。故戶曹參議元昊。贈執義金時習。故學生南孝溫。故進士成聃壽竝贈吏判例兼。贈職事。承傳。
정조 6년
兵批。判書李性源病。參判蔡弘履病。參議李養鼎病。參知柳誼進。右承旨李亨元進。以徐鼎修金魯淳爲副司直。
정조 6년
以副校理李昌漢。副修撰權以綱牌不進罷職傳旨。傳于林錫喆曰。只推。
정조 6년
趙鼎鎭啓曰。新除授修撰李頤祥。時在京畿廣州地。經筵入番事緊。斯速乘馹上來事。下諭。何如。傳曰。依啓。
정조 6년
傳于李亨元曰。禁衛中軍李東曄。汰去。
정조 6년
趙鼎鎭。以訓鍊都監言啓曰。傳曰。專經武臣應講者。率皆不能成樣。蓋因飭弛之致。不通人員。今番不可無別樣申飭。待就理勘律。竝令入直各其直所。能誦後。自兵曹草記事。命下矣。本局哨官吳道炡。旣已勘律。今日爲始。能誦間。入直於廣智營之意。敢啓。傳曰。渠非名武。雖不識武經。何傷之有。今番分揀。卿其敎課兵學指南。可也。
정조 6년
又以禁衛營言啓曰。傳曰。專經武臣應講者。率皆不能成樣。蓋因飭弛之致。不通人員。今番不可無別樣申飭。待就理勘律。竝令入直各其直所。能誦後。自兵曹草記事。命下矣。本營哨官吳益常。旣已勘律。今日爲始。能誦間入直於本營之意。敢啓。傳曰。知道。
정조 6년
又以御營廳言啓曰。傳曰。專經武臣應講者。率皆不能成樣。蓋因飭弛之致。不通人員。今番不可無別樣申飭。待就理勘律。竝令入直各其直所。能誦後。自兵曹草記事。命下矣。本廳糧餉色從事官申鴻周。把摠李彬。旣已勘律。今日爲始。能誦間從事官申鴻周。入直於南倉。把摠李彬。入直於東營之意。敢啓。傳曰。着意勸課。從速畢講後。卽報兵曹。可也。
정조 6년
又以守禦廳言啓曰。傳曰。專經武臣應講者。率皆不能成樣。蓋因飭弛之致。不通人員。今番不可無別樣申飭。待就理勘律。竝令入直各其直所。能誦後。自兵曹草記事。命下矣。本廳把摠李漢棟。旣已勘律。今日爲始。能誦間入直於本廳之意。敢啓。傳曰。着意勸課。從速畢講後。肅謝於後試事。分付。
정조 6년
又以摠戎廳言啓曰。傳曰。專經武臣應講者。率皆不能成樣。蓋因飭弛之致。不通人員。今番不可無別樣申飭。待就理勘律。竝令入直各其直所。能誦後。自兵曹草記事。命下矣。本廳哨官李寅桓。旣已勘律。今日爲始。能誦間入直於鍊戎臺本營之意。敢啓。傳曰。聽言觀貌。知非士夫。武弁知兵學指南足云。何必武經爲哉。今番則罰直。特爲分揀。卿其訓課兵書。可也。
정조 6년
李亨元。以一所巡廳言啓曰。去夜二更量。犯夜人幼學鄭敬大執捉。依例移送秋曹之意。敢啓。傳曰。知道。
정조 6년
又以二所巡廳言啓曰。去夜二更量。犯夜人幼學羅潤德執捉。依例移送秋曹之意。敢啓。傳曰。知道。
정조 6년
林錫喆。以刑曹言啓曰。因一所巡廳草記。去夜二更量。犯夜罪人幼學鄭敬大。移送秋曹事。命下矣。犯夜罪人鄭敬大。依更數。笞五十收贖放送之意。敢啓。傳曰。知道。
정조 6년
又以刑曹言啓曰。因二所巡廳草記。去夜二更量。犯夜罪人幼學羅潤德。移送秋曹事。命下矣。犯夜罪人羅潤德。依更數。笞五十收贖放送之意。敢啓。傳曰。知道。
정조 6년
又以左右捕盜廳言啓曰。依下敎。罪人權䎸。嚴囚左捕廳之意。敢啓。傳曰。知道。
정조 6년
趙鼎鎭。以刑曹言啓曰。禁衛營若校若吏之凡係軍器或軍色所屬。一倂照律散配後。草記事。命下矣。依傳敎。該營軍器監官韓弘賢。書員梁得孫。庫直金壽煥。大旗幟次知敎諫官李極齡。巡視令旗次知敎鍊官朴泰根。吹鼓手次知敎鍊官鄭在博。帳幕次知敎鍊官金光玉。紅氈笠次知敎鍊官李應燁。紅號衣次知敎鍊官林德樹楊德世。軍色書吏康德裕金德峻李後庚金祺成。庫直韓福基安福興。策應所書吏金德良。書員李彦默。庫直李枝赫。草記擧行。書吏張雲翼。書寫書吏賓正喆等。一倂捉致。嚴加査問。則以爲。今番軍物新備請賞草記時。次知監官閔光祿。援引本營謬例。不分新舊。混同書入。而渠等只從其言。因循擧行。瞞告主將之罪。萬死無惜云矣。謹按大明律有曰。衣甲器仗不整者。杖八十。又曰。報上不以實者。杖八十徒二年。名例云。共犯罪者。以造意爲首。隨從者減一等。又曰。二罪俱發。以重者論。罪人閔光祿。旣以首犯。杖八十。徒二年發配罪人韓弘賢等。以隨從。減一等。竝杖七十。徒一年半照律。杖則收贖後。韓弘賢黃海道載寧郡。梁得孫鳳山郡。金壽煥洪忠道忠州牧。金光玉文化縣。李應燁江原道橫城縣。楊德世木川縣。康德裕殷栗縣。金德峻黃澗縣。李後庚報恩縣。金祺成延安府。韓福基平山府。安福興原州牧。金德良林川郡。李彦默鐵原府。李枝爀牙山縣。張雲翼新昌縣。賓正喆平澤縣。竝定配所。卽爲押送。而其中李極齡鄭在博。曾經僉使。朴泰根林德樹。係是出身。竝移義禁府處之。何如。傳曰。更思爲李敬懋雪恥訖。可休矣。敬懋之見瞞於下輩。業已照燭無餘。何必盡配卄餘校吏。然後方可以暴其情而充其欲也。況許多校吏。未必盡欺敬懋。則彼校吏亦民也。投之四方。顱趾相望能無失所呼號之冤耶。是爲一敬懋之雪恥。驅卄餘人於臼穽。決非王政所忍爲者。寧負敬懋之所求。不欲行此齪齷之擧。保授校吏散配一款。特爲分揀。竝卽放送。然晉對有命。臨筵虛佇。而身爲握兵之臣。稱病不登筵。痛其未雪見瞞之恥故也。今此校吏之徑放。適長敬懋齎菀之心。朝家當念別般曲副之道。此則抑有一策。論厥瞞告敬懋之罪。所謂閔哥。是實爲首。徒年之律。不已太輕。邊遠移配。待用刑。令該道監司捉來。親執嚴刑。俾伸敬懋之廉防。可也。
정조 6년
李亨元啓曰。永宗前僉使李壽鵬拿來事。禁府草記。允下矣。奪符次宣傳官。當爲出去。標信密匣請出之意。敢稟。傳曰。當此農時。宣傳官往來。必多貽弊之端。待其待命城外。奪符押來。禁吏依此發送事。分付。
정조 6년
林錫喆。以義禁府言啓曰。永宗前僉使李壽鵬。令該府。拿問嚴處事。傳旨。啓下矣。李壽鵬。時在任所云。依例發遣府書吏。交代後拿來。何如。傳曰。允。
정조 6년
趙鼎鎭。以義禁府言啓曰。鐵山前府使具埱。拿囚之意。敢啓。傳曰。自有本律。勘放後。草記。
정조 6년
又以義禁府言啓曰。時囚罪人具埱。自有本律。勘放後。草記事。命下矣。具埱段。平安前監司金華鎭狀啓據。刑曹粘目內。鐵山罪人朴來源逃失。在於己亥。而配所官之不卽粘報。尙今掩置者。極爲駭然。後弊所關。不可無懲。罪取考律文。則大明律徒流人逃條有曰。凡主守及押解人。不覺失囚者。一名杖六十。大典推斷條有曰。犯私罪。杖六十奪告身一等。犯枉法受贓外。笞杖竝收贖云矣。具埱。杖六十收贖。奪告身一等。放送。何如。傳曰。允。如有功議。各減一等。
정조 6년
又以義禁府言啓曰。訓鍊院副正李元謙安橚。都摠府都事申大坤。訓鍊院主簿金峻岳趙宅鎭。備邊司郞廳趙雲履閔琇鄭㵙洪龍健。司憲府監察鄭殷誠。御營廳從事官申鴻周。訓鍊都監哨官吳道炡。禁衛營哨官吳益常。御營廳把摠李彬。守御廳把摠李漢棟。摠戎廳哨官李寅桓等。拿囚之意。敢啓。傳曰。捧供以聞。
정조 6년
禁府照目。訓鍊院副正李元謙等。矣專經武臣殿講居不。依定式推考罪。各笞四十收贖。附過還職。私罪。奉敎依允爲旀。安橚申大坤金峻岳鄭㵙鄭殷誠申鴻周等乙良。竝只功減一等爲有矣。其中李元謙段。所謂爰辭。頗與諸武臣對供。太不相似。在渠道理。但言不熟習之委折。以聽處分是去乙。焉敢拖及題外之說。無難煩溷乎。若其性本魯鈍云云。人事極其未瑩。姑爲仍囚。待畢能誦本律良中。加一等勘處。以懲他新進武弁癡濫之習爲良如敎。
정조 6년
又啓目。博川郡守李漢佐原情云云。傳旨內辭緣。泛稱遲晩。刑推得情。何如。判付啓。當此農時。迎送宜恤。附過放送。使之當日還官爲良如敎。